Mida madalamad on maksud ja mida rohkem raha jääb inimestele kätte, seda rohkem on inimestele endale jäetud valikuvõimalusi, mida selle rahaga teha. Kuidas neid valikuvõimalusi kasutatakse, on inimeste enda teha. Sama võib öelda ettevõtete  kohta. See, et meil puudub ettevõtte tulumaks, soodustab kindlasti edasisi investeeringuid ega sunni tulusid varjama. Samuti on oluline maksusüsteemi lihtsus ja üheselt kohaldatavus - isikule annab kindlust, kui on üheselt selge, mis on maksustatav ning kuidas ja millal ta makse tasuma peab. Kui süsteem peidab endas rohkesti erandeid ja keerulisi reegleid, siis on maksude rägastikus orienteerumiseks vaja välist abi ja liigne keerukus võib pärssida soovi üldse ettevõtlusega alustada.